मेटल्स और सरकारी बैंक के शेयर सबसे ज्यादा चढ़े, अडाणी एंटरप्राइजेज में 4% की तेजी
BSE NSE Sensex Today, Stock Market Latest Updates; आज यानी गुरुवार (4 मई) को भारतीय शेयर बाजार में फ्लैट कारोबार देखने को मिल रहा है। सेंसेक्स 65 अंकों की मामूली बढ़त के साथ 61,258 के स्तर पर खुला है।
आज यानी गुरुवार को शेयर बाजार में तेजी देखने को मिली। ये 555 अंक चढ़कर 61,749 के स्तर पर बंद हुआ। वहीं निफ्टी में भी 165 अंकों की तेजी रही। ये 18,255 के स्तर पर बंद हुआ। आज के कारोबार में बाजार को मेटल और सरकारी बैंकों के शेयरों से सपोर्ट मिला।
सेंसेक्स के 30 शेयरों में से 21 में बढ़त और 9 में गिरावट रही। बाजर के बंद होने के बाद अडाणी ग्रुप की फ्लैगशिप कंपनी अडाणी एंटरप्राइजेज ने चौथी तिमाही का रिजल्ट घोषित किया। अडाणी एंटरपाइजेज का शेयर 86 रुपए या 4.68% बढ़कर 1,925 रुपए पर बंद हुआ।
HDFC ने भी चौथी तिमाही का रिजल्ट घोषित किया है। अच्छे नतीजों के कारण HDFC के शेयर ने आज 2,867 रुपए का नया 52 वीक हाई बनाया। ये 74.25 रुपए बढ़कर 2,862 पर बंद हुआ। HDFC आज 2,785 रुपए पर ओपन हुआ था। कल ये 2787 रुपए पर बंद हुआ था।
अडाणी एंटरप्राइजेज का मुनाफा 137% बढ़ा
अडाणी एंटरप्राइजेज का मार्च तिमाही में मुनाफा सालाना आधार पर 137% बढ़ा है, वहीं आय में भी 26% से ज्यादा की बढ़ोतरी देखने को मिली है। कंपनी का मुनाफा 304 करोड़ से बढ़कर 722 करोड़ रुपए हो गया। आय 24,866 करोड़ से बढ़कर 31,346 करोड़ रुपए हो गई है।
HDFC का मुनाफा करीब 20% बढ़ा
HDFC का चौथी तिमाही में मुनाफा साल-दर-साल आधार पर 3,700 करोड़ रुपए से करीब 20% बढ़कर 4,425 करोड़ रुपए हो गया। वहीं ब्याज आय (NII) 4,601 करोड़ रुपए से बढ़कर 5,321 करोड़ रुपए हो गई। कंपनी ने 44 रुपए/शेयर डिविडेंड देने का भी फैसला लिया है।
फेडरल रिजर्व ने बढ़ाई ब्याज दर
अमेरिकी केंद्रीय बैंक फेडरल रिजर्व ने ब्याज दरों में 25 बेसिस प्वॉइंट, यानी 0.25% की बढ़ोतरी कर दिया है। इसके साथ ही अमेरिका में ब्याज दरें 5-5.25% की रेंज में पहुंच गई है। मार्च 2022 के बाद से अब तक फेडरल रिजर्व ने 10 बार ब्याज दरों में बढ़ोतरी करने का फैसला लिया है।
कल शेयर बाजार में रही थी गिरावट
इससे पहले कल यानी बुधवार (3 मई) को भारतीय शेयर बाजार में गिरावट देखने को मिली थी। सेंसेक्स 161 अंक गिरावट 61,193 के स्तर पर बंद हुआ था। निफ्टी में भी 57 अंक की गिरावट रही, यह 18,089 के स्तर पर बंद हुआ था। सेंसेक्स के 30 शेयरों में से 18 में कमजोरी और सिर्फ 12 में बढ़त देखने को मिली थी।
अप्रैल में सेंसेक्स 3.60% और निफ्टी 4.06% चढ़ा
अप्रैल में सेंसेक्स 3.60% चढ़ा और निफ्टी में 4.06% तेजी रही। अमेरिका, यूरोप, चीन और जापान समेत दुनिया के किसी भी बड़े शेयर बाजार में बीते माह इतनी तेजी नहीं आई। इस हिसाब से भारतीय बाजार का प्रदर्शन पूरी दुनिया में सबसे बेहतर रहा।
बीते माह ब्रिटेन का बेंचमार्क इंडेक्स FTSE 3.13% तेजी के साथ दूसरे स्थान पर रहा। 2.91% बढ़त लेकर जापान का निक्केई बेहतर प्रदर्शन वाला तीसरा शेयर इंडेक्स रहा। लेकिन ताइवान और हॉन्कॉन्ग के बाजारों में 2.50% तक गिरावट आई। बाजार विशेषज्ञों के मुताबिक, अनिश्चितता वाले वैश्विक माहौल में भारतीय बाजार का सबसे अच्छा प्रदर्शन उम्मीद से ज्यादा है।